Sunchaser – viimeinen matka

Sunchaser – viimeinen matka on vuonna 1996 ilmestynyt Michael Ciminon ohjaama road movie-elokuva. Pääosia elokuvassa näyttelevät Woody Harrelson ja Jon Seda. Sunchaser oli ohjaaja Michael Ciminon viimeinen täyspitkä elokuva.
Juoni.
Brandon "Blue" Monroe (Jon Seda) on väkivaltaisen isäpuolensa murhasta vankeuteen tuomittu 16-vuotias Navajotaustainen jengiläinen Itä-Los Angelesista. Tohtori Michael Reynolds (Woody Harrelson) on varakas, materialistinen onkologi, jolla on vaimo ja tytär. Vuotuisen lääkärintarkastuksensa aikana Brandon saa kuulla että hän sairastaa mahasyöpää ja että hänellä on hyvin vähän elinaikaa jäljellä. Brandon uskoo että hänet voi parantaa vain Navajo-poppamies nimeltä Webster Skyhorse, jonka hän tapasi viimeksi 8-vuotiaana.
Brandon kidnappaa Michaelin aseella uhaten. He lähtevät ajamaan autolla kohti Dibe Nitsaa, Navajoiden pyhänä pitämää vuoristojärveä, jonka vedellä uskotaan olevan parantava vaikutus. Michael valittaa jatkuvasti kidnappaamisestaan Brandonille, koska tapahtuneen takia hän ei päässyt osallistumaan illalliskutsuille, jotka olisivat voineet johtaa hänen ylentämiseensä onkologisen osaston ylilääkäriksi. Michaelin ja Brandonin toimeen tulemista hankaloittaa erilaisen koulutuksen, luokka-aseman, ja etnisyyden lisäksi myös heidän ristiriitaiset maailmankuvansa. Michaelin mielestä vain modernista lääketieteestä voi löytyä vastaus ihmisen vaivoihin kun taas Brandon uskoo enemmän intiaanien henkimaailmaan ja luontaislääkkeisiin.
Matkalla Arizonaan he pysähtyvät pikkukaupunkiim, jossa Michael joutuu tappeluun moottoripyöräkerholaisten kanssa yritettyään ensiksi paeta Brandonilta. Hän joutuu nousemaan takaisin Brandonin kyytiin päästäkseen pakoon moottoripyöräilijöiltä. Myöhemmin he pysähtyvät tien varteen, jossa Michaelia puree myrkkykäärme, mutta Brandon onnistuu parantamaan hänet käyttämättä lääketieteellisiä tarvikkeita. 
Los Angelesissa Michaelin vaimo Victoria ilmoittaa miehensä katoamisesta poliiseille, jotka aloittavat suuren etsintäoperaation. Ajan myötä Michael alkaa kiintyä Brandoniin ja suostuu auttamaan hänet pyhälle vuoristojärvelle. Hän kertoo Brandonille itseään vaivaavasta lapsuusmuistosta. Lapsena Michael sammutti syöpäsairaan isoveljensä hengityskoneen tämän pyynnöstä. 
Kun Brandonin tila huononee Michael käy ryöstämässä aseen kanssa hänelle lääkkeitä eräästä sairaalasta. Seuraavana aamuna he saapuvat Navajoiden reservaatin rajalle mutta huomaavat poliisin asettaneen tielle sulun. Michael ajaa tien sivussa kulkevan karjalauman keskelle eivätkä poliisit huomaa heitä pölyn seasta. 
Michael ja Brandon törmäävät reservaatissa Webster Skyhorsen lapsenlapseen, joka kertoo heille isoisänsä piilottelevan verovirastolta ja neuvoo heille reitin pyhälle järvelle. Michael kantaa Brandonin vuorenhuipulle, jossa Webster Skyhorse ond odottamassa häntä. Webster ohjastaa Brandonin pyhälle järvelle. Brandon juoksee kohti järveä ja haihtuu mystisesti sen veteen. Lopuksi Michaelin näytetään palaavan käsiraudoissa perheensä luokse Los Angelesiin.
Vastaanotto.
Sunchaser esitettiin ensimmäisen kerran Ranskassa Cannesin elokuvajuhlissa vuonna 1996 missä se tavoitteli Kultaista palmua siinä kuitenkaan onnistumatta. Elokuvan säveltäjän Maurice Jarren mukaan Sunchaser oli lähellä voittaa tuomariston palkinnon mutta tuomariston johtajana tuolloin toiminut Francis Ford Coppola esti näin tapahtumasta koska hän ei henkilökohtaisesti pitänyt Ciminosta. Yhdysvalloissa Sunchaserille suunniteltiin alunperin teatterijulkaisua, mutta elokuva menestyi huonosti koeyleisöiden kanssa ja se päätettiin julkaista suoraan videolle.
Sunchaser sai pääasiassa kielteisiä arvioita. Rotten Tomatoes-sivuston keräämästä 6 eri kriitikon arvostelusta 17% on positiivisia ja elokuvalle on annettu arvosana "mätä".
Variety-lehden Todd McCarthy sanoi että Sunchaser on "ajatustasolla rohkea tarina, jolle on käytännön tasolla ominaista syvä intensiivisyys ja draaman huolimattomuus". 
Kriitikko ja elokuvahistorioitsija Leonard Maltin kuvaili Sunchaseria seuraavasti: "Huonosti suunniteltu sotku yrittää koskettaa jokaista trendikästä aihealuetta sekoittaen Amerikan intiaanien mystiikkaa, uushenkisiä uskomuksia ja buddy-elokuvien kliseitä road-movien formaattiin".